钦定古今图书集成/理学汇编/文学典/第067卷 > 能万卷
## 钦定古今图书集成/理学汇编/文学典/第067卷 > 能万卷

按《湘山野录》：馀杭能万卷者，浮图之真儒。介然持古
人风节，有奥学，著《典类》一百二十卷。天禧中，秘馆购
书，王冀公钦若特请附焉，冀公尤所礼重。其居延庆
寺，在大慈坞，时儒皆抱经授业，师居常喜阅唐韵，诸
生长窃笑。一日出题于法堂曰：“‘枫为虎赋’。其韵曰：‘脂
入于地，千岁成虎’。”诸生皆不谕，固请之，不说。凡月馀，
检经史，殆《百家会》最小说俱无见者。阁笔以听，教师
曰：“闻诸君笑老僧酷嗜《唐韵》，兹事止在‘东’字韵第二
版，请详阅。”诸生检之，果见“枫”字注中云：“黄帝杀𧈪尤，
弃其桎梏，变为枫木脂，入地千年，化为虎魄。”后诸生
始敬此书。又有云“松液入地为虎魄”者，唐李峤《咏魄》
诗有“曾为老伏苓，本是寒松液。蚊蚋落其中，千年犹
可觌”之句，未知孰是。余顷见《虎魄》中蚊蚋数枚，凝结
在内，信峤诗不诬